Жерар дьо Нервал
Фантазия

Превод от френски: Кирил Кадийски, 2004

chitanka.info

Това е стар напев — за простия рефрен

бих дал и Моцарт аз, и Вебер, и Росини.

Изпълнен с нега, скръб — в словата му старинни

се крие тайнствен чар, единствено за мен!

Щом само чуя го, и в тоя миг — о, блян! —

с два века моята душа се подмладява

и в дните на Луи Тринайсти съм… И лава

излива залезът по хълма, цял облян…

И виждам замък стар от тухли и гранит,

прозорци със стъкла, от залеза наляни;

вековен парк, в река сред цъфнали поляни

е потопил нозе, от възрастта превит.

А на прозореца с висок и кръгъл свод —

в старинно облекло, с очи като маслини

жена, която аз навярно в друг живот

съм виждал… Но сега си спомням — след години.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.